हरेकमा सन्दीपको विकेट
नेपाली युवा बलर सन्दीप लामिछानेले बुधबार यूएईमा सुरु टी–१० लिगको सिजन २ मा पहिलो बलमै विकेट लिँदै उत्कृष्ट सुरुआत गरेका छन् ।
काठमाडौँ — नेपाली युवा बलर सन्दीप लामिछानेले बुधबार यूएईमा सुरु टी–१० लिगको सिजन २ मा पहिलो बलमै विकेट लिँदै उत्कृष्ट सुरुआत गरेका छन् ।सन्दीपले म्यान अफ द म्याच प्रदर्शन गरेपछि उनको टोली केरला नाइट्सले आफ्नो पहिलो खेलमा पाख्टुन्सलाई सजिलै ८ विकेटले पराजित गर्‍यो । सन्दीपको टी–१० लिगमा पहिलो अनुभव हो । टी–१० ब्याट्सम्यानको खेल मानिन्छ । सन्दीपले त्यस मान्यतालाई उल्टाउँदै यूएईको शारजहाँमा उत्कृष्ट बलिङ गरे । उनले २ ओभरमा १७ रनमात्र खर्चेर ३ विकेट लिए । उनले आफ्नो पहिलो बलमै वेस्ट इन्डिजका ब्याट्सम्यान एन्ड्रयु फ्लेचरलाई कप्तान इयान मोर्गनको हातबाट क्याच गराई सफलता पाएका थिए । ओपनिङ ब्याट्सम्यान फ्लेचरले पाख्टुन्सबाट सर्वाधिक ३२ रन बनाएका थिए । सोही ओभरको अन्तिम बलमा उनले दक्षिण अफ्रिकी खेलाडी कोलिन इन्ग्रामलाई उपुल थाराङ्गाबाट १ रनमा स्टम्प गराए । सन्दीपले आफ्नो दोस्रो तथा अन्तिम ओभरमा मोहम्मद कलिमलाई शून्यमा किइरन पोलार्डबाट क्याच गराई तेस्रो सफलता पाए । यही प्रदर्शनका लागि सन्दीपलाई उत्कृष्ट खेलाडीमा चुनिएको थियो । सन्दीपको उत्कृष्ट प्रदर्शनपछि पाख्टुन्सले निर्धारित १० ओभरमा ५ विकेट गुमाई १ सय ९ रनमात्र बनाउन सकेको थियो । आयरल्यान्डका पाउल स्टर्लिङले १४ बलमा ४० रन बनाएपछि केरलाले ७.५ ओभरमै लक्ष्य पूरा गर्‍यो ।बिहीबारको खेलमा भने साबिक विजेता रहेको सन्दीपको टोली सिन्धिजसँग ९ विकेटले पराजित भयो । टस जितेको केरलाले ७ विकेट गुमाई १ सय ३ रनमात्र बनाउन सक्यो । शेन वाटसनले २४ बलमा नटआउट ५० रन बनाएपछि सिन्धिजले ७.४ ओभरमा लक्ष्य पूरा गर्‍यो । सन्दीपले एन्टन डेभसिचलाई ४९ रनमा आउट गरे । सन्दीपले सोक्रममा २ ओभरमा १४ रन खर्चे ।सन्दीपलाई केरलाले तीन महिनाअघि यूएईमा भएको ड्राफ्टबाट ३० हजार डलरमा लिएको थियो । सन्दीपको टोलीमा क्रिस गेलसहित सोहेल तानविर, किइरन पोलार्ड, पाउल स्टर्लिङ, दासुन सानाका, जुनैद खान, टम कारान, फाबियन एलन, निरोशान डिकवेला, इमरान नाजिर र बेन्नी होवेल खेलिरहेका छन् ।